CELEX: 32012D0704
Language: ro
Date: 2012-11-13 00:00:00
Title: 2012/704/UE: Decizia de punere în aplicare a Consiliului din 13 noiembrie 2012 de modificare a Deciziei de punere în aplicare 2010/99/UE privind autorizarea Republicii Lituania de a prelungi aplicarea unei măsuri de derogare de la dispozițiile articolului 193 din Directiva 2006/112/CE privind sistemul comun al taxei pe valoarea adăugată

16.11.2012   
            
            
               RO
            
            
               Jurnalul Oficial al Uniunii Europene
            
            
               L 319/7
            
         DECIZIA DE PUNERE ÎN APLICARE A CONSILIULUI
   din 13 noiembrie 2012
   de modificare a Deciziei de punere în aplicare 2010/99/UE privind autorizarea Republicii Lituania de a prelungi aplicarea unei măsuri de derogare de la dispozițiile articolului 193 din Directiva 2006/112/CE privind sistemul comun al taxei pe valoarea adăugată
   (2012/704/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 291 alineatul (2),
   având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
   având în vedere propunerea Comisiei Europene,
   întrucât:
   
               (1)
            
            
               Prin scrisoarea înregistrată de Secretariatul General al Comisiei la 8 februarie 2012, Lituania a solicitat autorizația de a continua să aplice o măsură de derogare de la dispozițiile Directivei 2006/112/CE cu privire la persoana obligată la plata taxei pe valoarea adăugată (TVA) către autoritățile fiscale.
            
         
               (2)
            
            
               În conformitate cu articolul 395 alineatul (2) din Directiva 2006/112/CE, Comisia a informat celelalte state membre, prin scrisoarea din 4 aprilie 2012, cu privire la cererea înaintată de Lituania. Prin scrisoarea din 11 aprilie 2012, Comisia a comunicat Lituaniei faptul că deține toate informațiile pe care le consideră necesare pentru a analiza cererea.
            
         
               (3)
            
            
               Decizia 2006/388/CE a Consiliului din 15 mai 2006 privind autorizarea Republicii Lituania de a aplica o măsură de derogare de la dispozițiile articolului 21 din a șasea Directivă 77/388/CEE privind armonizarea legislațiilor statelor membre în materie de impozite pe cifra de afaceri (2) a autorizat Lituania, printre altele, să oblige beneficiarul la plata TVA datorată pentru livrările de bunuri și prestările de servicii în cazul atât al procedurilor de insolvență sau al procedurilor de reorganizare sub supravegherea instanțelor judecătorești, cât și al tranzacțiilor de pe piața lemnului.
            
         
               (4)
            
            
               Decizia de punere în aplicare 2010/99/UE a Consiliului din 16 februarie 2010 privind autorizarea Republicii Lituania de a prelungi aplicarea unei măsuri de derogare de la dispozițiile articolului 193 din Directiva 2006/112/CE privind sistemul comun al taxei pe valoarea adăugată (3) a prelungit aplicarea măsurii de derogare prevăzute în Decizia 2006/388/CE („măsura de derogare”).
            
         
               (5)
            
            
               Anchetele fiscale și analiza efectuate de autoritățile fiscale lituaniene au demonstrat eficacitatea măsurii de derogare.
            
         
               (6)
            
            
               Comisia consideră că situația de drept și de fapt care a justificat aplicarea măsurii de derogare nu s-a schimbat și există în continuare. Prin urmare, Lituania trebuie autorizată să aplice în continuare măsura respectivă pentru o perioadă limitată.
            
         
               (7)
            
            
               În cazul în care Lituania are în vedere solicitarea unei noi prelungiri a măsurii de derogare după 2015, aceasta ar trebui să transmită Comisiei un raport de evaluare, împreună cu cererea de prelungire, până la 1 aprilie 2015 cel târziu.
            
         
               (8)
            
            
               Măsura de derogare nu va avea un impact negativ asupra resurselor proprii ale Uniunii provenind din TVA,
            
         ADOPTĂ PREZENTA DECIZIE:
   Articolul 1
   În articolul 2 din Decizia de punere în aplicare 2010/99/UE, al doilea paragraf se înlocuiește cu următorul text:
   
      „Prezenta decizie se aplică de la 1 ianuarie 2013 până la 31 decembrie 2015. Orice cerere de prelungire a măsurii prevăzute de prezenta decizie se transmite Comisiei cel târziu până la 1 aprilie 2015 și este însoțită de un raport care cuprinde o analiză a aplicării măsurii respective.”
   
   Articolul 2
   Prezenta decizie produce efecte de la data notificării.
   Se aplică de la 1 ianuarie 2013.
   Articolul 3
   Prezenta decizie se adresează Republicii Lituania.
   
      Adoptată la Bruxelles, 13 noiembrie 2012.
      
         
            Pentru Consiliu
         
         
            Președintele
         
         V. SHIARLY
      
   
   
      (1)  JO L 347, 11.12.2006, p. 1.
   
      (2)  JO L 150, 3.6.2006, p. 13.
   
      (3)  JO L 45, 20.2.2010, p. 10.